**Lant-virágok**

**II. forduló – 3. feladat**

**1. *Az ember tragédiája* a világirodalom legértékesebb filozófiai költeményének egyike.**

A mű nagysága a gondolatok és az elgondolás nagyszerűségében rejlik. Az első három szín fölveti a kérdést, a következő színek keresik erre a feleletet, az utolsó szín megoldja a csomót. A legfőbb kérdés az: mi az emberi lét értelme? A felelet keresésére az alábbi eredményekhez vezet: az ember vagy önmagának él, vagy embertársainak, de boldog egyik esetben sem lesz, mert saját érdekeinek önző hajszolása éppúgy nem elégíti ki, mint ahogyan elbukik akkor, ha embertársai javára áldozza az életét; azaz elbukik vagy boldogtalan lesz. Minden célért való küzdelem hiábavaló, mert végül mégis csak meg fog semmisülni az emberi nem, így az pusztulásra van ítélve. Ádám miután belátja élete hiábavalóságát, megnyugszik sorsában; így bízzuk életünket az irgalmas Istenre.

**2. Ádám az emberiség folytonos csalódásának és örökös reménykedésének megszemélyesítője.**

Miután Ádám megkóstolta a tudás gyümölcsét, öntudatra ébredt. Nem ijeszti meg, hogy az Úr elhagyta őt, bátran tekint a jövőbe, válaszokat akar a kérdéseire, amelyeket Lucifertől kap meg álom formájában. Önzetlen odaadással harcol az emberiségért, bukása után mindig új célt tűz ki maga elé. Ádám különböző jellemű, valós történelmi emberek alakjaiban szerepel (kivéve a londoni, a falanszter, az űr és az eszkimóvilág színben, mert ott saját testében van). A Fáraó az önzés megszemélyesítője, Miltiádész az önfeláldozásé, Sergiolus az emberi élvezeteket hajkurássza, Tankréd a közjó szolgálatában áll, Kepler a maga lelkébe merül, Danton polgártársainak áldozza életét; a londoni vásárban magára gondol mindenki, a falanszterjelenetben a közjó gondolata vezeti a tudósokat; az eszkimóvilág ismét az emberi önzés képe. Az önzés és az altruizmus váltakozása figyelhető meg, ami Ádámban egyfajta csatát vív meg.

**3. Éva karaktere az ember tragédiájában másodlagos szerepet tölt be.**

Éva ábrázolása igen sokoldalú és igen összetett; a család, a gyönyör, az élvezet és a szépség képviselője. Az egyes színekben pozitív alak, maga a jóság és a tisztaság megtestesítője, máskor pedig torzalakká süllyed. Éva minden színben újraéled, a múltjára nem emlékszik, a jövőbe nem avatkozik bele. Másodrendű szerepe abban mutatkozik meg, hogy sosincs világtörténeti hírű asszony alakjában, szemben Ádámmal, aki több ízben ölti magára a történelmi hírességek köntösét. Ugyanakkor Éva nagy hatással van Ádámra, hiszen mikor Ádám az utolsó színben öngyilkos akar lenni, hogy ezzel megállítsa az emberiség kialakulását, akkor Éva elmondja neki, hogy gyermeket vár. Tehát Éva érzelmileg hat Ádámra, ami ellentétben áll Lucifer könyörtelen, kétségekkel teli gondolkodásával.

**4. Lucifer nem a középkori ördög alakját testesíti meg.**

Lucifer a történetben nem a középkori hit által ábrázolt vasvillás ördög, aki a gonoszra csábítja az embert és betegséget, kárhozatot, pusztulást hoz a világra, ő a fényhozó, aki a tudást hozza el az emberek számára, és kétségeket ébreszt bennük. A lényege a hideg mérlegelés, a józan ész és a tagadás ősi szelleme. Hideg cinizmusa ellenére, amely szembemegy minden érzelemmel, nem mondható gonosz jellemnek. Nem hazug és nem csaló. Ádámot nem vezeti félre álomképeivel; nincs szükség ördögi cselszövésre, anélkül is éles világításba helyezi a történeti fejlődés nyomorúságát. Lucifer célja, hogy megalázza Istent, azzal, hogy bebizonyítja a teremtés értelmetlenségét. Nem ígér élvezeteket Ádámnak, mint a világirodalom legtöbb kísértő szelleme, hanem barátként, mondhatni szövetséges társként ajánlkozik a közös küzdelemre.

**5. Az űr szín a legkülönlegesebb szín**

Az űr színben Ádám teljesen kiábrándult az életből, ezért minél messzebb vágyódik az életet adó földtől. Ebben a jelenetben Ádám egy aggastyán, mert a sok tudás és csalódás megöregítette. (Éva ebben a színben nem kapott szerepet.) Egyre távolabb kerülve a Föld vonzásköréből Ádám szépen lassan megfagy, Lucifer ekkor végre eléri a célját, de csak egy pillanatig. A Föld hívószavára Ádám kiolvad, és újra lelkesül az eszméjéért. Rájön, hogy az élet értelme az örökös küzdés, még akkor is, amikor nincs kitűzött cél az életben. Ezután visszakerül a Földre. Ez a szín a rövidsége ellenére választ ad az egyik legfontosabb kérdésre, és egyben ez egy fordulópont is. Lucifer bármennyire is próbálja elbizonytalanítani Ádámot, nem sikerül neki, mert az akarat és a remény legyőzhetetlené teszi őt.

**6. A falanszteri szín megmutatja, hogy nincs tökéletes világ.**

Ez a szín egy látszólagos utópisztikus világban játszódik, ahol minden város ugyanúgy néz ki. A vezetői tudósok, akiknek az a célja, hogy a Nap kihűlését megakadályozzák, valamint a tudomány tovább fejlődjön. Nincsenek nemzetek, minden ember egyenlő, akik egymásért dolgoznak. Nincs erőszak vagy magántulajdon, látszólag minden jól megy, és béke van. Azonban Ádám és Lucifer megtalálják ennek is a sötét oldalát, ugyanis minden az előírt számítások és a haszon határoz meg. Az egyéniségek és az érzelmek nem tudnak érvényesülni. Nincsenek művészetek, nem lehet könyvet olvasni, az emberek nem boldogok és nem csinálhatják azt, amit akarnak, hanem csak azt, amit a tudósok szánnak nekik. A színben megjelenik Éva mint egy falanszterbeli nő, akitől a gyermekeit elveszik, hogy a többi falanszterben élő gyermekkel nevelkedjen együtt. Ádám meglátja Évát és beleszeret, de a tudós nem engedi, hogy a szerelem kiteljesedjék, mert szerinte nem születne ilyen kapcsolatból normális utód. Ádám kiábrándul ebből a világból. Tehát bármennyire törekednek a tökéletes világ megteremtésére, mindig lesznek társadalmi akadályok. Itt minden érzelemmentes, és az emberek robotként élik szürke hétköznapjaikat, viszont ha nincsenek érzelmek, akkor mi értelme van az életnek?

**7. A londoni színben Madách saját társadalom kritikáját fogalmazza meg.**

A londoni szín Madách jelenét ábrázolja, amikor az első ipari forradalom, és ezzel együtt a kapitalista gazdaság kialakult. Minden a pénz körül forog, megmutatkozik a nagy létszámú munkásréteg kihasználása, a vállalkozók gyárakban robotoltatják őket minimális bérért. Az emberek kénytelenek még jobban lesüllyedni, hogy életben maradjanak. Csak látszólag van erkölcsösség. Ez utóbbi Éva esetében is megmutatkozik, ő egy polgárlány, aki azért jár templomba, hogy gazdag férjet találjon magának. Ebben a színben különböző emberek szerepelnek, akik valamijüket áruba bocsátják. Például a vásárban a bábjátékos és zenész a művészetet adják el, vagy a sarlatán, aki a tudományt bocsátja áruba. A szín végén minden ember beleesik a mélybe, ez azt jelenti, hogy függetlenül attól, hogy milyen származású vagy mennyi pénze van, a halál után mindenki egyenlővé válik.

**8. A konstantinápolyi színben a kereszténység mint eszme eltorzul.**

Ebben a jelenetben nagyban tart a keresztes háború, amikor a kereszt miatt ölnek meg férfit, nőt, gyereket, csak azért, mert más a hitük. Ádám Tankrédként szerepel, és Lucifer az ő fegyverhordozója. Ádám, úgy gondolja, hogy amit tesz, az a közjó érdekében van, és az egyház az szent és sérthetetlen. Amikor megérkeznek Konstantinápolyba, akkor senki sem szállásolja el őket, mert félnek tőlük. Aztán találkoznak a pátriárkával, aki leláncolt eretnekeket vitet a máglyára. Ádám nem érti, miért ölik meg őket, és elkezd kételkedni az egyházban és annak tanításaiban. Éva is megjelenik ebben a színben apácaként, Ádám találkozik vele, és szerelmes lesz belé, elkezd neki udvarolni, de a szerelmük nem teljesedhet be, mert Éva apácaként lemond a világi életről. Ádám meglátja a kegyetlenséget és a hatalmat, amit a vallás gyakorol, így kiábrándul a kereszténységből. A keresztény egyház már egyáltalán nem a régi tanításokat gyakorolja, hanem teljesen elvilágosodott.

**9. Az eszkimóvilág bebizonyítja, hogy az ember a természet foglya.**

Ádám miután újra lelkesülve visszatér, a Földre meglátja, hogy a fagy győzedelmeskedett a tudomány felett. A földet hó és jég borítja. Ádám és Lucifer találkoznak egy eszkimóval, aki elmondja, hogy nincs élelem, ezért egymást ölik. Az eszkimó felajánlja a feleségét, Évát. Ádám mikor meglátja Évát, teljesen elborzad a látványától. Az ember állati szintre süllyedt, és az alapvető szükségleteit próbálja már csak kielégíteni.

**10. Az utolsó színben Isten nem ad választ Ádám kérdéseire.**

Miután Ádám rájön, hogy hiába öli meg magát, a gyerekével az élet folytatódik. Ádám újra Istenhez fordul, aki végül kiosztja a szerepeket. Lucifernek azt mondja, hogy maradjon továbbra is a Földön és hozza el embereknek a tudást. Ádámnak kérdései vannak a jövővel kapcsolatban: Fejlődik-e az emberiség vagy pusztulásra van ítélve? Isten nem válaszol a kérdésekre, helyette reményt és bizalmat mond: „Mondottam, ember: küzdj, és bízva bízzál!”